Ministru kabineta noteikumu projekta

„Grozījumi Ministru kabineta 2001.gada 3.aprīļa noteikumos Nr.152

„Darbnespējas lapu izsniegšanas kārtība”

sākotnējās ietekmes novērtējuma ziņojums

**(anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likuma „Par maternitātes un slimības apdrošināšanu” 9. un 12.pants, likuma „Par obligāto sociālo apdrošināšanu pret nelaimes gadījumiem un arodslimībām” 19.panta pirmā daļa un Ārstniecības likuma 53.pants. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. 1. 2014. gada 11. martā Ministru kabinets pieņēma noteikumus Nr. 134 „Noteikumi par vienoto veselības nozares elektronisko informācijas sistēmu” (turpmāk – MK noteikumi Nr.134), kas izstrādāti atbilstoši deleģējumam Ārstniecības likuma 78.panta otrajā daļā un nosaka vienotās veselības nozares elektroniskās informācijas sistēmas (turpmāk – veselības informācijas sistēma) pārzini, veselības informācijas sistēmā glabājamos datus un to apstrādes kārtību, kā arī datu izsniegšanas kārtību. MK noteikumu Nr.134 4.4. apakšpunkts nosaka, ka veselības informācijas sistēma nodrošina darbnespējas lapu elektronisku izrakstīšanu un apriti starp ārstniecības personu un kompetento iestādi, kas īsteno valsts politiku sociālās apdrošināšanas un valsts sociālo pabalstu jomā. Spēkā esošā darbnespējas lapu izsniegšanas kārtība nosaka, ka darbnespējas lapa personai tiek izsniegta papīra formātā uz īpašas veidlapas, un tā neparedz darbnespējas lapu elektronisku sagatavošanu veselības informācijas sistēmā. Projekta mērķis ir noteikt elektronisku darbnespējas lapu izsniegšanas un anulēšanas kārtību veselības informācijas sistēmā, kā arī pārejas kārtību elektroniskās darbnespējas lapas ieviešanai.   Ar projekta 1.4. un 1.5. apakšpunktu MK noteikumi Nr.152 tiek papildināti ar jaunu darbnespējas lapas izrakstīšanas un anulēšanas veidu – elektroniski veselības informācijas sistēmā. Saskaņā ar projektā noteikto pārejas kārtību (1.10.apakšpunkts), papīra formāta darbnespējas lapu veidlapu izmantošana ārstniecības iestādēs atļauta līdz datu apstrādes tiesību iegūšanai veselības informācijas sistēmā, bet ne ilgāk kā līdz 2016.gada 30.jūnijam. Sākot no 2016.gada 1.jūlija darbnespējas lapas izsniedzamas tikai elektroniski veselības informācijas sistēmā. No 2015.gada novembra līdz 2016.gada 30.jūnijam norisināsies elektronisko darbnespējas lapu ieviešanas pilotprojekts, kurā piedalīsies tās ārstniecības iestādes, kuras vēlēsies izmantot elektroniskās darbnespējas lapas funkcionalitāti jau pirms 2016.gada 1.jūlija. Lai turpinātu izrakstīt elektroniskās darbnespējas lapas pēc pilotprojekta beigām (no 2016.gada 1.jūlija), minētajām ārstniecības iestādēm nebūs jāslēdz jauns līgums ar Nacionālo veselības dienestu (turpmāk – NVD) par veselības informācijas sistēmas izmantošanu.  Lai iegūtu tiesības apstrādāt datus veselības informācijas sistēmā, ārstniecības iestādei, saskaņā ar MK noteikumu Nr.134 13. un 17.punktu jānoslēdz līgums ar NVD par veselības informācija sistēmas izmantošanu un, ne vēlāk kā 30 dienu laikā pēc attiecīgā līguma noslēgšanas, jānosaka lietotājs, kurš ārstniecības iestādes vārdā apstrādās datus veselības informācijas sistēmā. Atbilstoši MK noteikumu projektam „Grozījumi Ministru kabineta 2014.gada 11.marta noteikumos Nr.134 „Noteikumi par vienoto veselības nozares elektronisko informācijas sistēmu” (VSS 16.07.2015. prot.Nr.27 22.§ (VSS-764)) līgums ar NVD par veselības informācijas sistēmas izmantošanu ārstniecības iestādēm jānoslēdz ne vēlāk kā līdz 2016.gada 1.jūnijam. Ņemot to vērā, projekta 1.10. apakšpunkts nosaka, ka līdz datu apstrādes tiesību iegūšanai veselības informācijas sistēmā, bet ne ilgāk kā līdz 2016.gada 30.jūnijam, darbnespējas lapas izsniedz tāpat kā līdz šim - papīra formātā uz speciālās veidlapas. Ja persona ir darba ņēmējs pie vairākiem darba devējiem, tad līdz 2015.gada 31.decembrim darbnespējas lapa A izsniedzama vairākos eksemplāros, bet darbnespējas lapa B par vienu un to pašu darbnespējas periodu izsniedzama tikai vienā eksemplārā.  Projekts (1.8. apakšpunkts) paredz, ka ar noteikumu projekta spēkā stāšanas dienu MK noteikumu Nr.152 VII. Nodaļa „Darba devēja un pašnodarbinātā pienākumi darbnespējas lapu aizpildīšanā” no noteikumiem tiek svītrota. Saskaņā ar 2014.gada 23.oktobrī Saeimā pieņemtajiem grozījumiem likumā „Par maternitātes un slimības apdrošināšanu” un likumā „Par obligāto sociālo apdrošināšanu pret nelaimes gadījumiem darbā un arodslimībām”, maternitātes un slimības pabalstu piešķiršanas pamats ir Ministru kabineta noteiktajā kārtībā izsniegta darbnespējas lapa, bet prasība par darba devēja un pašnodarbinātā apstiprinājumu par personas neierašanos darbā periodā, par kuru izsniegta darbnespējas lapa, no 2015.gada 1.jūlija tiek atcelta. Likums „Par maternitātes un slimības apdrošināšanu” un likums „Par obligāto sociālo apdrošināšanu pret nelaimes gadījumiem darbā un arodslimībām” nosaka, ka darbnespējas lapām, kas izsniegtas līdz 2015.gada 30.jūnijam un tiks iesniegtas VSAA pēc 2015.gada 30.jūnija, darba devēja apstiprinājums par darba ņēmēja neierašanos darbā vai pašnodarbinātā apstiprinājums par nespēju strādāt darba nespējas periodā būs nepieciešams.  Tā kā no 2015.gada 1.jūlija maternitātes un slimības pabalstu piešķiršanas pamats ir Ministru kabineta noteiktajā kārtībā izsniegta darbnespējas lapa, bet prasība par darba devēja un pašnodarbinātā apstiprinājumu par personas neierašanos darbā periodā, par kuru izsniegta darbnespējas lapa, ir atcelta, elektroniskās darbnespējas lapas B izsniegšanas gadījumā, slimības vai maternitātes pabalsta pieprasīšanai būs nepieciešams tikai personas iesniegums, kuru VSAA var iesniegt personīgi, sūtot pa pastu vai kā elektronisku dokumentu. Lai nodrošinātu veselības informācijas sistēmā izrakstīto darbnespējas lapu administrēšanu, Valsts sociālās apdrošināšanas aģentūra (turpmāk – VSAA), saskaņā ar Pacientu tiesību likuma 10.panta (52) daļā noteikto, piekļūs veselības informācijas sistēmā reģistrētajām darbnespējas lapām. Darbnespējas lapas B, kas sagatavotas uz papīra formāta darbnespējas lapas veidlapas, maternitātes vai slimības pabalsta saņemšanai kopā ar iesniegumu pabalsta piešķiršanai jāiesniedz jebkurā VSAA nodaļā.  Normatīvajos aktos noteiktos gadījumos personām ir pienākums uzrādīt darbnespējas lapu, lai pierādītu savas prombūtnes pamatotību. To nosaka, piemēram, Ministru kabineta 2010.gada 3.augusta noteikumi Nr.711 „Kārtība, kādā Valsts probācijas dienests organizē audzinoša rakstura piespiedu līdzekļa – sabiedriskais darbs – izpildi” (51.un 52.punkts), Ministru kabineta 2010.gada 9.februāra noteikumi Nr.119„Kārtība, kādā Valsts probācijas dienests organizē kriminālsoda – piespiedu darbs – izpildi” (47. un 48.punkts), Ministru kabineta 2007.gada 20.novembra noteikumi Nr.782 „Kārtība, kādā Valsts probācijas dienests sertificē brīvprātīgos probācijas darbiniekus, kuri ir starpnieki izlīgumā” (23. un 24.punkts), Ministru kabineta 2004.gada 14.decembra noteikumi Nr.1008 „Noteikumi par apdrošināšanas atlīdzības apmēru un aprēķināšanas kārtību par personai nodarītajiem materiālajiem zaudējumiem” (5.1.apakšpunkts), Ministru kabineta 2004.gada 24.augusta noteikumi Nr.740 „Noteikumi par stipendijām” (15. un 29.punkts). Ņemot to vērā, projekts paredz, ka no 2016.gada 1.jūlija personai ir tiesības lūgt ārstam vai ārsta palīgam izdrukāt veselības informācijas sistēmā sagatavoto darbnespējas lapu papīra formātā (1.6. un 1.10.apakšpunkts), bet līdz 2016.gada 30.jūnijam darbnespējas lapu, kas sagatavota veselības informācijas sistēmā, izdrukātu papīra formātā ārstniecības iestādes izsniedz visām personām (1.10. apakšpunkts).  2. Likuma „Par maternitātes un slimības apdrošināšanu” 12.pants nosaka, ka slimības pabalstu piešķiršanas pamats ir Ministru kabineta noteiktajā kārtībā izsniegtas darbnespējas lapas. Savukārt, anulējot darbnespējas lapas, rodas minēto pabalstu pārmaksas, kuru atgūšana valsts budžetā ir problemātiska. MK noteikumu Nr.152 12.punkts nosaka, ka darbnespējas lapu anulē tās ārstniecības iestādes vadītājs, kurā izsniegta darbnespējas lapa, - ja saņemts Veselības inspekcijas atzinums par darbnespējas lapas nepamatotu izsniegšanu. Šādā gadījumā ārstniecības iestādes vadītājs 14 dienu laikā izdod rīkojumu par attiecīgās darbnespējas lapas anulēšanu un rīkojuma kopiju nosūta Veselības inspekcijai un VSAA. Tai pašā laikā rīkojuma kopija pacientam netiek nosūtīta, un līdz ar to no šī brīža normatīvā regulējuma var rasties situācijas, ka pats pacients nemaz neuzzina, ka viņam darbnespējas lapa izsniegta nepamatoti un nevar aizsargāt savas tiesības ar vispārējiem tiesību aizsardzības līdzekļiem, apstrīdot vai pārsūdzot šāda rīkojuma izdošanu. Lai personām būtu iespējams izmantot savas tiesības apstrīdēt rīkojumu par darbnespējas lapu anulēšanu, projekts (1.4. apakšpunkts) veic grozījumus MK noteikumu Nr.152 12.1 punktā, nosakot, ka rīkojuma apliecināta kopija par darbnespējas lapas anulēšanu ārstniecības iestādei jānosūta personai, kurai darbnespējas lapa tika izsniegta. Un, lai tiesību aktā nostiprinātu jau pastāvošo kārtību, projekts arī nosaka, ka personai ir tiesības rīkojumu pārsūdzēt tiesā Administratīvā procesa likumā noteiktajā kārtībā.  Ieviešot elektroniskās darbnespējas lapas, rīkojuma kopijas par darbnespējas lapas anulēšanu nosūtīšana VSAA un Veselības inspekcijai vairs nebūs nepieciešama, jo informācija par darbnespējas lapas anulēšanu šīm iestādēm būs pieejama veselības informācijas sistēmā. |
| 3. | Projekta izstrādē iesaistītās institūcijas | Veselības ministrija, NVD, Veselības inspekcija, Labklājības ministrija, VSAA |
| 4. | Cita informācija | Pētījuma “Darbnespējas lapu saņemšana/slimības pabalstu piešķiršana”, kas izstrādāts ar Eiropas Savienības Eiropas Sociālā fonda un Latvijas valsts finansiālu atbalstu 2007.-2013. gada ES fondu plānošanas perioda darbības programmas „Cilvēkresursi un nodarbinātība” aktivitātes „Administratīvo šķēršļu samazināšana un publisko pakalpojumu kvalitātes uzlabošana” projekta Nr.1DP/1.5.1.2.0/08/IPIA/SIF/002 „Publisko pakalpojumu sistēmas pilnveidošana” ietvaros, analizētas problēmas darbnespējas lapu aprites kārtībā un to iespējamie risinājumi. Pētījumā secināts, ka, lai samazinātu pakalpojumu sniedzēju izmaksas, klientu administratīvo slogu, saglabātu sniegto pakalpojumu kvalitāti un palielinātu pakalpojumu pieejamību, nepieciešams ieviest elektronisku darbnespējas lapu izrakstīšanu un apriti starp ārstniecības personu, kompetento iestādi, kas īsteno valsts politiku sociālās apdrošināšanas un valsts sociālo pabalstu jomā, un darba devēju. Pētījums pieejams Vides aizsardzības un reģionālās attīstības ministrijas tīmekļa vietnē: <http://www.varam.gov.lv/lat/fondi/ESper07_13/15120/?doc=14562> |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārstniecības iestādes (4852[[1]](#footnote-1)), ārsti (6967[[2]](#footnote-2)), zobārsti (1476[[3]](#footnote-3)), praktizējošie ārstu palīgi (1970[[4]](#footnote-4)), darba devēji un pašnodarbinātie (167 322[[5]](#footnote-5)), darba ņēmēji (990 600[[6]](#footnote-6)), VSAA darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Ieviešot elektroniskās darbnespējas lapas, ārstniecības iestādēm samazināsies administratīvais slogs, jo vairs nebūs nepieciešams kārtot darbnespējas lapu reģistrācijas žurnālus.  Veselības informācijas sistēmā reģistrētās darbnespējas lapas B VSAA būs pieejamas elektroniski, līdz ar to daļa informācijas, ko VSAA šobrīd ievada datubāzē no papīra formātā aizpildītām darbnespējas lapām B, VSAA vairs nebūs jāpārraksta, tādējādi prognozējams, ka darbnespējas lapu apstrādei patērētais laiks un resursi, ieviešot elektroniskās darbnespējas lapas, samazināsies.  Pārejot uz darbnespējas lapu sagatavošanu elektroniski, dati gan par izsniegtajām darbnespējas lapām A, gan B tiks uzkrāti centralizēti veselības informācijas sistēmā, tādējādi būs iespējams nodrošināt efektīvāku darbnespējas ekspertīzes kontroli, kā arī iegūt statistisko informāciju par darbinieku un pašnodarbināto darbnespēju, lai to izmantotu politikas plānošanas procesā. |
| 3. | Administratīvo izmaksu monetārs novērtējums | 1.Administratīvo izmaksu samazinājums VSAA, ieviešot elektroniskās darbnespējas lapas:  C1= (4.25\*0.05)\*(1\*244 195) = 51 891.4 EUR  C2 = (4.25\*0.016)\*(1\*244 195) = 16 605.3 EUR  C=C1-C2 = 35 286.1 EUR  *4.25 - vidējā stundas darba samaksa (bruto) VSAA 2013.gadā, euro (680:160 (vidējais stundu skaits mēnesī))*  *0.05 (~3 min.) – vidējais patērētais laiks stundās papīra formāta darbnespējas lapas B datu un personas iesnieguma ievadīšanai informācijas sistēmā*  *0.016 (~ 1 min.) - vidējais patērētais laiks stundās elektroniskās darbnespējas lapas B datu un personas iesnieguma ievadīšanai informācijas sistēmā*  *244 195 – 2013.gadā apmaksāto darbnespējas lapu B skaits*  Ieviešot elektroniskās darbnespējas lapas, to apstrādes (kas saistīts ar datu ievadīšanu informācijas sistēmā) administratīvās izmaksas VSAA samazināsies par 35 286 EUR gadā.  2.Administratīvās izmaksas (naudas izteiksmē) ārstniecības iestādēm, kas saistītas ar apliecinātas rīkojuma kopijas par darbnespējas lapas anulēšanu nosūtīšanu personai, kurai darbnespējas lapa tika izsniegta.  C= (4,78 x 1) x (30 x 1) + (30 x 2)\*+ (30 x 0.05)\*\* + (30 x 0.10)\*\*\* = 143.4 + 60 + 1.5+3 = 207.9 *euro*  \*pasta izdevumi  \*\* papīra izmaksas  \*\*\* aploksnes izmaksas  Aprēķinos tiek izmantots:  *4.78 - vidējās vienas stundas darbaspēka izmaksas (bruto) Latvijā 2014.gadā, euro (765[[7]](#footnote-7)/160);*  *30 – vidējais anulēto darbnespējas lapu skaits gadā;*  *2012. gadā Veselības inspekcija izsniedza 34 atzinumus par darbnespējas lapu nepamatotu izsniegšanu, 2013. gadā 33, bet 2014.gadā 15 - vidēji gadā izsniegti 30 atzinumi par darbnespējas lapas nepamatotu izsniegšanu;*  *1 – pieņemtais vidējais patērētais laiks (stundās) vēstules sagatavošanai (rīkojuma kopijas sagatavošana, apliecināšana, ceļš uz pasta nodaļu un atpakaļ). Transporta izmaksas ceļam netiek rēķinātas, jo tiek pieņemts, ka persona dosies uz sev tuvāko pasta nodaļu ar kājām;*  *1 – adresātu skaits, kam jānosūta rīkojuma kopija par darbnespējas lapu anulēšanu;*   1. *2 – vidējās vienas ierakstītas vēstules nosūtīšanas izmaksas (euro);*   *0.05 - izdevumi papīram ierakstītas vēstules sagatavošanai (euro);*  *0.10 - izdevumi aploksnei ierakstītas vēstules nosūtīšanai (euro).*  Projekts samazina adresātu skaitu, kuriem ārstniecības iestādei jānosūta rīkojuma kopija par darbnespējas lapas anulēšanu. Ieviešot elektroniskās darbnespējas lapas, rīkojuma kopija par darbnespējas lapas anulēšanu ārstniecības iestādei būs jānosūta tikai personai, kurai darbnespējas lapa tika izsniegta (līdz šim tā jānosūta VSAA un Veselības inspekcijai), bet nosūtīšana VSAA un Veselības inspekcijai vairs nebūs nepieciešama, jo informāciju par darbnespējas lapas anulēšanu šīm iestādēm būs pieejama veselības IS.  Ieviešot elektroniskās darbnespējas lapas un atceļot prasību rīkojuma kopiju par darbnespējas lapas anulēšanu sūtīt VSAA un Veselības inspekcijai, tā vietā nosakot, ka minētā rīkojuma kopija jānosūta tikai vienam adresātam - personai, kurai darbnespējas lapa tika izsniegta, administratīvās izmaksas ārstniecības iestādēm samazināsies par 64.5 euro ((30x2)\*+ (30x0.05)\*\*+(30x0.10)=64.5) ierakstītas vēstules nosūtīšanas, papīra un aploksnes izmaksas). |
| 4. | Cita informācija | Nav |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Darbinieka slimošana darba devējam rada noteiktas tiesības un pienākumus, un viņam ir jābūt informētam par darbiniekam izsniegtu darbnespējas lapu. Lai līdz ar elektronisko darbnespējas lapu ieviešanu novērstu nepieciešamību tās izdrukāt, lai iesniegtu darba devējam, darba devēju informēšanai par darbinieku darbnespēju paredzēts izmantot Valsts ieņēmumu dienesta elektroniskās deklarēšanas sistēmu, kuras izmantošana nodokļu maksātājiem, kas veic saimniecisko darbību, ir obligāta. Saskaņā ar likuma “Par nodokļiem un nodevām” 15.panta pirmās daļas 3.punktā noteikto nodokļu maksātājiem ir pienākums iesniegt nodokļu deklarācijas un informatīvās deklarācijas, izmantojot Valsts ieņēmumu dienesta elektroniskās deklarēšanas sistēmu. Savukārt nodokļu maksātājiem, kas neveic saimniecisko darbību (fiziskās personas), ir izvēles tiesības iesniegt nodokļu deklarācijas un informatīvās deklarācijas elektroniska dokumenta veidā vai papīra dokumenta veidā. Lai darba devējiem nodrošinātu informāciju par darbiniekiem izsniegtajām darbnespējas lapām, MK noteikumos Nr.134 jāveic grozījumi, nosakot, kārtību, kādā dati par noslēgtajām darbnespējas lapām no veselības informācijas sistēmas tiek nodoti Valsts ieņēmumu dienesta informācijas sistēmām. MK noteikumu projekts „Grozījumi Ministru kabineta 2014.gada 11.marta noteikumos Nr.134 „Noteikumi par vienoto veselības nozares elektronisko informācijas sistēmu” ir izsludināts valsts sekretāru 2015.gada 16. jūlija sanāksmē (VSS 16.07.2015. prot.Nr.27 22.§ (VSS-764)). |
| 2. | Atbildīgā institūcija | Veselības ministrija |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2015.gada 22.janvārī Veselības ministrijā notika projekta sabiedriskā apspriede. Informācija par sabiedrisko apspriedi un projekts Veselības ministrijas tīmekļa vietnē [www.vm.gov.lv](http://www.vm.gov.lv/) tika ievietota 2015.gada 8.janvārī. Papildus informācija par sabiedrisko apspriedi tika nosūtīta šādām organizācijām: Latvijas Ārstu biedrībai, Latvijas Darba devēju konfederācijai, Latvijas Ģimenes ārstu asociācijai, Latvijas Lauku Ģimenes ārstu asociācijai, nodibinājumam „Pacientu ombuds”, Veselības aprūpes darba devēju asociācijai. |
| 2. | Sabiedrības līdzdalība projekta izstrādē | Sabiedrības līdzdalības nodrošināšanai tika organizēta sabiedriskā apspriede, kurā piedalījās Latvijas Darba devēju konfederācijas, Latvijas Ģimenes ārstu asociācijas, Latvijas Lauku Ģimenes ārstu asociācijas, SIA „Medicīnas sabiedrība „ARS””, SIA „Dziedniecība” un SIA „Veselības centrs 4” pārstāvji. |
| 3. | Sabiedrības līdzdalības rezultāti | Sabiedrības pārstāvji neiebilst pret projekta tālāku virzību, bet ir izteikuši vairākus iebildumus.  1.Iebilst, ka laika periods līdz 2016.gada 1.janvārim, no kura visām darbnespējas lapām jābūt izrakstītām tikai elektroniski, ir ļoti īss, lai ārstniecības iestādes apmācītu speciālistus un viņi būtu gatavi to darīt, tai skaitā, ārstniecības iestādes integrētu savas informācijas sistēmas ar veselības informācijas sistēmu. Uzskata, ka termiņš būtu jāpagarina vismaz par gadu. Minētais iebildums daļēji ņemts vērā. Projekts nosaka, ka uz papīra veidlapām darbnespējas lapas var izrakstīt ne ilgāk kā līdz 2016.gada 30.jūnijam, bet no 2016.gada 1.jūlija darbnespējas lapas izrakstāmas tikai elektroniski.  2. Sabiedriskās apspriedes dalībnieki norādīja, ka atkarībā no darba organizācijas ārstniecības iestādēs, jo īpaši lielajās iestādēs, darbnespējas lapas tiek sagatavotas centralizēti – to dara medicīnas māsa vai reģistrators, bet ārsts vai ārsta palīgs paraksta. Ņemot to vērā, tika izteikts iebildums, ka projektā būtu jānosaka, ka darbnespējas lapas aizpildīšanas tehnisko daļu var veikt medicīnas māsa, bet ārsts vai ārsta palīgs tikai parakstīt, pretējā gadījumā cietīs pacienta aprūpe, ja ārstam būs jāvelta tik daudz laika darbam ar e-veselības informācijas sistēmu. Tā kā iebildums nav par izmaiņām pārejošas darbnespējas apliecināšanas kārtībā, bet attiecas uz medicīnas māsu tiesībām apstrādāt noteiktus pacienta datus veselības IS, piemēram, tiesībām veselības IS aizpildīt noteiktas ailes darbnespējas lapu ievades formas sadaļā, grozījumi jāveic MK noteikumos Nr.134, jo saskaņā ar projektu, elektroniskās darbnespējas lapas tiks sagatavotas un uzglabātas veselības IS, bet apjoms, kādā veselības IS lietotāji ir tiesīgi apstrādāt pacienta datus veselības IS, ir noteikts MK noteikumos Nr.134.  3. Iebilst un uzskata, ka līgumos, kas tiek slēgti starp NVD un ārstniecības iestādi, jāiekļauj noteikumi, kas noteiks pienākumu NVD nodrošināt ārstniecības iestādi ar pilnu informācijas tehnoloģiju atbalstu no valsts budžeta, tai skaitā, ārstniecības iestādes informācijas sistēmas integrācijai ar veselības informācijas sistēmu, stabilu interneta sakaru nodrošināšanai, remontdarbu veikšanai, lai 24 h laikā atjaunotu interneta pieejamību. Šādus noteikumus līgumos, kas tiks slēgti starp NVD un ārstniecības iestādi par veselības informācijas sistēmas izmantošanu, iekļaut nav paredzēts. Tās veselības informācijas sistēmas funkcionalitātes, kas noteiktas normatīvajos aktos, e-veselības portālā tiks nodrošinātas no valsts budžeta līdzekļiem un būs pieejamas ārstniecības iestādēm, aptiekām un pacientiem 24/7, un Nacionālajā veselības dienestā no 2015.gada novembra darbu uzsāks e-veselības palīdzības dienests.  4. Latvijas Darba devēju konfederācija iebilst pret pārejas laika noteikšanu, kad vienlaikus pastāv gan papīra, gan elektroniskās darbnespējas lapas. Iebildums nav ņemts vērā šādu apsvērumu dēļ. MK noteikumu projekts „Grozījumi Ministru kabineta 2014.gada 11.marta noteikumos Nr.134 „Noteikumi par vienoto veselības nozares elektronisko informācijas sistēmu” (VSS 16.07.2015. prot.Nr.27 22.§ (VSS-764)) nosaka, ka līgums ar NVD par veselības informācijas sistēmas izmantošanu ārstniecības iestādēm jānoslēdz ne vēlāk kā līdz 2016.gada 1.jūnijam. Daļa iestāžu līgumu ar NVD noslēgs un veselības informācijas sistēmu sāks lietot jau ātrāk. Tā kā elektroniskās darbnespējas lapas ievērojami samazinās administratīvo slogu iedzīvotājiem, jo atbilstoši veiktajiem grozījumiem likumā „Par maternitātes un slimības apdrošināšanu” un „Par obligāto sociālo apdrošināšanu pret nelaimes gadījumiem darbā un arodslimībām” no 2015.gada 1.jūlija tajās nebūs nepieciešams darba devēja un pašnodarbinātā apstiprinājums par nespēju strādāt un tās būs pieejamas VSAA, uzskatām, ka pārejas periods ir nepieciešams, lai tās ārstniecības iestādes, kas līgumu ar NVD par veselības informācijas sistēmas izmantošanu noslēgs ātrāk, arī ātrāk varētu uzsākt izmantot visas veselības informācija sistēmas funkcionalitātes, tai skaitā, izrakstīt darbnespējas lapu.  5. Latvijas Ģimenes ārstu asociācija iebilst un uzskata, ka projektā jāparedz darbnespējas lapas izdošana vai apstiprināšana manuāli, izsniedzot dokumentu papīra formātā, neievadot e-platformas kopīgā sistēmā. Elektronisko darbnespējas lapu ieviešanas mērķis ir veicināt efektīvāku darbnespējas ekspertīzes kontroli, samazināt administratīvo slogu gan personām, gan darba devējiem, kā arī administratīvās izmaksas VSAA darbnespējas lapu administrēšanai. Papīra formāta un elektronisko darbnespējas lapu pastāvīga paralēla funkcionēšana nav atbalstāma, jo tas būtiski kavēs elektronisko darbnespējas lapu ieviešanas mērķu sasniegšanu, tai skaitā, palielinās darbnespējas lapu administrēšanas izmaksas darba devējiem, kā arī samazinās informācijas sistēmu izstrādē ieguldīto investīciju atdevi. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | NVD, VSAA, Veselības un darbspēju ekspertīzes ārstu valsts komisija, Veselības inspekcija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 4. | Cita informācija | Nav |

Anotācijas III un V sadaļa –*projekts šīs jomas neskar.*

Veselības ministrs G.Belēvičs

Vīza: Valsts sekretāre S.Zvidriņa

19.10.2015 13:45

2997

L.Boltāne

67876154, [laura.boltane@vm.gov.lv](mailto:laura.boltane@vm.gov.lv)

1. Ārstniecības iestāžu reģistrā esošo ārstniecības iestāžu skaits uz 2014.gada 6.janvāri (datu avots - Veselības inspekcija) [↑](#footnote-ref-1)
2. Ārstu skaits (bez zobārstiem, ar stažieriem un rezidentiem) Latvijā 2013.gadā. *Latvijas veselības aprūpes statistikas gadagrāmata, 2013*. Slimību profilakses un kontroles centrs. [↑](#footnote-ref-2)
3. Skaits Latvijā 2013. gadā. *Latvijas veselības aprūpes statistikas gadagrāmata, 2013*. Slimību profilakses un kontroles centrs [↑](#footnote-ref-3)
4. Skaits Latvijā 2013. gadā. *Latvijas veselības aprūpes statistikas gadagrāmata, 2013*. Slimību profilakses un kontroles centrs [↑](#footnote-ref-4)
5. SRG011.Ekonomiski aktīvās statistikas vienības statistiskajos reģionos, republikas pilsētās un novados 2013.gadā, Centrālā statistikas pārvalde. [↑](#footnote-ref-5)
6. Ekonomiski aktīvo iedzīvotāju skaits Latvijā uz 2014.gada 30.septembri , Centrālā statistikas pārvalde, <http://www.csb.gov.lv/statistikas-temas/nodarbinatiba-un-bezdarbs-galvenie-raditaji-30263.html>, aplūkots 2015.gada 27.februārī. [↑](#footnote-ref-6)
7. DSG01. Strādājošo mēneša vidējā darba samaksa (euro), PAVISAM. Datu avots - Centrālā statistikas pārvalde [↑](#footnote-ref-7)